CELEX: 62019TN0881
Language: el
Date: 2019-12-31 00:00:00
Title: Υπόθεση T-881/19: Αγωγή της 31ης Δεκεμβρίου 2019 — GABO:mi κατά Επιτροπής

16.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 87/21
            
         
      Αγωγή της 31ης Δεκεμβρίου 2019 — GABO:mi κατά Επιτροπής
      (Υπόθεση T-881/19)
      (2020/C 87/26)
      Γλώσσα διαδικασίας: η αγγλική
      
         Διάδικοι
      
      
         Ενάγουσα: GABO:mi Gesellschaft für Ablauforganisation:milliarium mbH & Co. KG (Μόναχο, Γερμανία) (εκπρόσωπος: C. Mayer, δικηγόρος)
      
         Εναγομένη: Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την εναγομένη να της καταβάλει ποσόν ύψους 1 680 681,82 ευρώ, πλέον τόκων ύψους 76 552,60 ευρώ·
               
            
                  —
               
               
                  να καταδικάσει την εναγομένη στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της αγωγής της, η ενάγουσα προβάλλει τρεις λόγους.
      
                  1.
               
               
                  Με τον πρώτο λόγο, η ενάγουσα προβάλλει ότι η εναγόμενη οφείλει να της επιστρέψει επιλέξιμες δαπάνες
                  
                              —
                           
                           
                              Η ενάγουσα παρείχε τις υπηρεσίες της βάσει των συμφωνιών επιχορηγήσεως FP6 και FP7. Μεταξύ της 1ης Αυγούστου 2015 και της 30ής Απριλίου 2016, η ενάγουσα εργαζόταν σε 37, συνολικά, ερευνητικά προγράμματα. Από την 1η Μαΐου 2016 έως την 30ή Ιουνίου 2016, η ενάγουσα παρείχε τις υπηρεσίες της σε 38, συνολικά, ερευνητικά προγράμματα. Όλα τα έξοδα στα οποία υπεβλήθη κατά τα ανωτέρω χρονικά διαστήματα πληρούν τα κριτήρια επιλεξιμότητας που προβλέπονται στις συμφωνίες επιχορηγήσεως τις οποίες έχουν συνάψει τα συμβαλλόμενα μέρη (Άρθρο II.14.1). Οι εν λόγω δαπάνες δεν έχουν ακόμα επιστραφεί από την εναγόμενη. Η εναγόμενη υποχρεούται να επιστρέψει τις εν λόγω δαπάνες, σύμφωνα με τις συμφωνίες επιχορηγήσεως.
                           
                        
            
                  2.
               
               
                  Με τον δεύτερο λόγο, η ενάγουσα προβάλλει ότι οι συμψηφισμοί κατά την περίοδο μεταξύ Αυγούστου 2015 και Απριλίου 2016 είναι άκυροι
                  
                              —
                           
                           
                              Οι συμψηφισμοί κατά την περίοδο μεταξύ Αυγούστου 2015 και Απριλίου 2016 είναι άκυροι σύμφωνα με τη γερμανική νομοθεσία περί αφερεγγυότητας. Όσον αφορά μερικό ποσόν ύψους 274 248,27 ευρώ, η ακυρότητα των συμψηφισμών σε αντίκρουση των αξιώσεων της ενάγουσας προκύπτει από το άρθρο 95, παράγραφος 1, στοιχείο 3, του γερμανικού Κώδικα Αφερεγγυότητας (InsO). Όσον αφορά τους συμψηφισμούς για το εναπομένον ποσόν ύψους 1 144 394,33 ευρώ σύμφωνα με την απόφαση της 25ης Σεπτεμβρίου 2018 επί της υποθέσεως GABO:mi Gesellschaft für Ablauforganisation:milliarium mbH & Co. KG κατά Επιτροπής (T-10/16, EU:T:2018:600), ο συμψηφισμός λογίζεται άκυρος σύμφωνα με το άρθρο 96, παράγραφος 1, στοιχείο 3, του Κώδικα Αφερεγγυότητας, σε συνδυασμό με το άρθρο 133, παράγραφος 1, του Κώδικα Αφερεγγυότητας (προϊσχύσασα μορφή).
                           
                        
            
                  3.
               
               
                  Με τον τρίτο λόγο ακυρώσεως, η ενάγουσα προβάλλει ότι οι συμψηφισμοί κατά τη διάρκεια των προκαταρκτικών διαδικασιών αφερεγγυότητας (Μάιος έως Ιούνιος 2016) είναι άκυροι
                  
                              —
                           
                           
                              Οι συμψηφισμοί της εναγομένης κατά την περίοδο μεταξύ Μαΐου και Ιουνίου 2016 είναι άκυροι σύμφωνα με το άρθρο 96, παράγραφος 1, στοιχείο 3, σε συνδυασμό με το άρθρο 130, παράγραφος 1, στοιχείο 2, του Κώδικα Αφερεγγυότητας. Το άρθρο 96, παράγραφος 1, στοιχείο 3, του Κώδικα Αφερεγγυότητας προβλέπει την ακυρότητα τέτοιων συμψηφισμών για ζητήματα αφερεγγυότητας, όταν οι συμψηφισμοί αυτοί κηρύχθηκαν πριν την έναρξη των διαδικασιών αφερεγγυότητας ή μετά από αυτήν, οσάκις το δικαίωμα συμψηφισμού αποκτήθηκε κατά τρόπο ακυρώσιμο.